Reën spring na topplek in Top-20 | Maroela Media
Richann en René van 'Boer soek 'n vrou'-faam sing saam onder die naam Reën. (Foto: Verskaf)
Kurt Darren is terug op die Maroela Media Afrikaanse Top-20 met 'n splinternuwe enkelsnit, "'n Dubbel vir die DJ". Dié partytjieliedjie betree vandeesweek die top-20 in die 19de plek.
Dit was ook 'n goeie week vir Brendan Peyper. Sy enkelsnit "Dik en dun" spring tien posisies na die agtste plek.
Reën, die Boer soek 'n vrou-sangpaar Richann en René, neem vandeesweek die gesogte no. 1-posisie in met hulle debuutenkelsnit, "Vrystaatvlaktes". Die liedjie het verlede week sy toetrede tot die treffersparade gemaak in die 16de plek.
In vandeesweek se Maroela Media Afrikaanse Top-20 is daar twee snitte wat styg, 13 wat daal, drie wat onveranderd bly en twee wat hul toetrede tot die Maroela Media Afrikaanse Top-20 maak.